Komisijos sprendimas
1999 m. liepos 26 d.
dėl avių ir ožkų importavimo iš Bulgarijos, iš dalies pakeičiantis Komisijos sprendimą 97/232/EB
(pranešta dokumentu Nr. C(1999) 2433)
(tekstas svarbus EEE)
(1999/541/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl veterinarinio patikrinimo problemų importavus iš trečiųjų šalių galvijus, avis, ožkas, kiaules ir šviežią mėsą [1] su paskutiniais pakeitimais, padarytais Direktyva 97/79/EB [2], ypač į jos 3, 6 ir 7 straipsnius,
(1) kadangi Tarybos direktyvoje 91/68/EEB [3] su paskutiniais pakeitimais, padarytais Austrijos, Suomijos ir Švedijos stojimo aktu, nustatyti gyvūnų sveikatos reikalavimai Bendrijoje prekiaujant avimis ir ožkomis;
(2) kadangi Komisijos sprendime 93/198/EEB [4] su paskutiniais pakeitimais, padarytais Sprendimu 97/231/EB [5], nustatyti gyvūnų veterinariniai reikalavimai ir veterinarinis sertifikavimas importuojant namines avis ir ožkas;
(3) kadangi Komisijos sprendime 97/232/EB [6] nustatytas trečiųjų šalių sąrašas, iš kurių valstybės narės leidžia importuoti avis ir ožkas;
(4) kadangi šiuos sąrašus galima bet kada iš dalies keisti atsižvelgiant į naują informaciją arba pasikeitusią padėtį;
(5) kadangi po neseniai vykusios Bendrijos veterinarinės misijos paaiškėjo, kad Bulgarijos veterinarijos tarnybos sėkmingai kontroliuoja visą šalį;
(6) kadangi nuo 1996 m. Bulgarijoje nebuvo užregistruota nė vieno avių raupų atvejo;
(7) kadangi paskutiniuosius dvejus metus minimi gyvuliai šioje šalyje nesirgo snukio ir nagų liga;
(8) kadangi galima leisti importuoti namines avis ir ožkas skubiam skerdimui, nerizikuojant, kad gali išplisti minėta liga;
(9) kadangi manoma, jog būtina riboti gyvų avių ir ožkų importą dvidešimties kilometrų pločio koridoriumi palei Turkijos sieną;
(10) kadangi reikėtų iš dalies pakeisti Sprendimą 97/232/EB;
(11) kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti iš Bulgarijos skubiam skerdimui skirtas avis ir ožkas.
2 straipsnis
Sprendimo 97/232/EB priedas iš dalies keičiamas taip:
"2 dalyje žodžiai "dėl veterinarinių aplinkybių taikomas laikinas patvirtinimo panaikinimas" keičiami žodžiais "išskyrus dvidešimties kilometrų pločio zoną, į kurią įeina palei Turkijos sieną esančios Bourgas, Jambol, Starazagora, Hasskovo ir Karjali provincijos".
Gyvūnams, apibūdintiems sertifikate, kurio reikalaujama Komisijos sprendimu 93/198/EEB, turi būti taikomas:
- 14 dienų karantino laikotarpis prieš eksportavimą šalies eksportuotojos pagrindinės kompetentingos institucijos patvirtintose, valstybinio veterinarijos gydytojo kontroliuojamose patalpose, prižiūrimose taip, kad nebūtų jokio tiesioginio ir netiesioginio eksportuotinų gyvūnų ir kitų porakanopių kontakto ir
- serologinis tyrimas snukio ir nagų ligos antikūnams nustatyti, kurio rezultatai neigiami, atliekamas ne anksčiau kaip po aštuonių dienų nuo jų atskyrimo."
3 straipsnis
Šis sprendimas skirtas valstybėms narėms.
Priimta Briuselyje, 1999 m. liepos 26 d.